CELEX: 32020D1742
Language: lt
Date: 2020-11-20 00:00:00
Title: Komisijos įgyvendinimo sprendimas (ES) 2020/1742 2020 m. lapkričio 20 d. dėl tam tikrų apsaugos priemonių, susijusių su labai patogenišku H5N8 potipio paukščių gripu Jungtinėje Karalystėje (pranešta dokumentu Nr. C(2020) 8265) (Tekstas autentiškas tik anglų kalba) (Tekstas svarbus EEE)

2020 11 23   
               
               
                  LT
               
               
                  Europos Sąjungos oficialusis leidinys
               
               
                  L 392/60
               
            
         KOMISIJOS ĮGYVENDINIMO SPRENDIMAS (ES) 2020/1742
         2020 m. lapkričio 20 d.
         dėl tam tikrų apsaugos priemonių, susijusių su labai patogenišku H5N8 potipio paukščių gripu Jungtinėje Karalystėje
         
            
               (pranešta dokumentu Nr. C(2020) 8265)
            
         
         (Tekstas autentiškas tik anglų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį kartu su Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo) 131 straipsniu,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį kartu su Susitarimo dėl išstojimo 131 straipsniu,
         kadangi:
         
                     (1)
                  
                  
                     paukščių gripas yra užkrečiama virusinė naminių ir kitų paukščių liga. Paukščių gripo virusų, kuriais užsikrečia naminiai paukščiai, sukelta liga būna dviejų pagrindinių formų, kurios skiriasi pagal virulentiškumą. Mažai patogeniškas virusas paprastai sukelia tik nesunkius simptomus, o labai patogeniško viruso pasekmė yra labai didelis daugelio rūšių naminių paukščių gaištamumas. Ši liga gali turėti didelį poveikį paukštininkystės sektoriaus pelningumui ir trikdo Sąjungos vidaus prekybą ir eksportą į trečiąsias šalis;
                  
               
                     (2)
                  
                  
                     nuo 2005 m. nustatyta, kad labai patogenišku H5 potipio paukščių gripo (toliau – LPPG) virusu gali užsikrėsti migruojantys paukščiai, kurie jį gali išplatinti dideliais atstumais rudens ir pavasario migracijos metu;
                  
               
                     (3)
                  
                  
                     LPPG virusas laukiniuose paukščiuose kelia nuolatinę tiesioginio ir netiesioginio šių virusų patekimo į ūkius, kuriuose auginami naminiai ar kiti nelaisvėje laikomi paukščiai, grėsmę;
                  
               
                     (4)
                  
                  
                     kilus LPPG protrūkiui atsiranda pavojus, kad ligos sukėlėjas gali išplisti į kitus ūkius, kuriuose auginami naminiai arba kiti nelaisvėje laikomi paukščiai;
                  
               
                     (5)
                  
                  
                     Tarybos direktyvoje 2005/94/EB (3) nustatytos tam tikros prevencinės priemonės, susijusios su paukščių gripo priežiūra ir ankstyvu nustatymu, ir būtiniausios kontrolės priemonės, taikytinos kilus šios naminių arba kitų nelaisvėje laikomų paukščių ligos protrūkiui. Toje direktyvoje numatyta, kad kilus LPPG protrūkiui turi būti nustatytos apsaugos ir priežiūros zonos. Skirstymas į regionus taikomas siekiant visų pirma saugoti paukščių sveikatos būklę likusioje šalies teritorijoje, kad į ją negalėtų patekti patogeniškas ligos sukėlėjas ir kad būtų užtikrintas ankstyvas ligos nustatymas;
                  
               
                     (6)
                  
                  
                     2020 m. lapkričio mėn. Jungtinė Karalystė pranešė Komisijai apie H5N8 potipio LPPG protrūkius savo teritorijoje Češyro ir Herefordšyro grafysčių ūkiuose, kuriuose auginami naminiai ar kiti nelaisvėje laikomi paukščiai, ir nedelsdama ėmėsi priemonių, kurių reikalaujama pagal Direktyvą 2005/94/EB, įskaitant apsaugos ir priežiūros zonų nustatymą;
                  
               
                     (7)
                  
                  
                     Komisija išnagrinėjo tas priemones bendradarbiaudama su Jungtine Karalyste ir įsitikino, kad Jungtinės Karalystės kompetentingos institucijos nustatytų apsaugos ir priežiūros zonų ribos yra pakankamai toli nuo ūkių, kuriuose patvirtinti ligos protrūkiai;
                  
               
                     (8)
                  
                  
                     kad būtų išvengta bet kokių nereikalingų Sąjungos vidaus prekybos trikdymų ir trečiųjų šalių sudaromų nepagrįstų prekybos kliūčių, Sąjungos lygmeniu būtina skubiai apibrėžti apsaugos ir priežiūros zonas, nustatytas atsižvelgiant į LPPG protrūkį Jungtinėje Karalystėje;
                  
               
                     (9)
                  
                  
                     todėl šio sprendimo priede reikėtų apibrėžti Jungtinės Karalystės apsaugos ir priežiūros zonas, kuriose turi būti taikomos Direktyvoje 2005/94/EB nustatytos gyvūnų sveikatos kontrolės priemonės, ir nustatyti šio skirstymo į regionus trukmę;
                  
               
                     (10)
                  
                  
                     be to, Komisijos įgyvendinimo sprendimas (ES) 2020/1654 (4), priimtas 2020 m. lapkričio mėn. Jungtinei Karalystei pranešus apie protrūkį Češyro grafystėje ir vėliau iš dalies pakeistas gavus pranešimą apie protrūkį Herefordšyro grafystėje, turėtų būti panaikintas ir pakeistas šiuo sprendimu;
                  
               
                     (11)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinė Karalystė užtikrina, kad apsaugos ir priežiūros zonos, nustatytos pagal Direktyvos 2005/94/EB 16 straipsnio 1 dalį, apimtų bent šio sprendimo priedo A ir B dalyse išvardytas teritorijas.
         
         
            2 straipsnis
            Įgyvendinimo sprendimas (ES) 2020/1654 panaikinamas.
         
         
            3 straipsnis
            Šis sprendimas taikomas iki 2020 m. gruodžio 31 d.
         
         
            4 straipsnis
            Šis sprendimas skirtas Jungtinei Didžiosios Britanijos ir Šiaurės Airijos Karalystei.
         
         
            Priimta Briuselyje 2020 m. lapkričio 20 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (OL L 10, 2006 1 14, p. 16).
         
            (4)  2020 m. lapkričio 6 d. Komisijos įgyvendinimo sprendimas (ES) 2020/1654 dėl tam tikrų laikinųjų apsaugos priemonių, susijusių su labai patogenišku H5N8 potipio paukščių gripu Jungtinėje Karalystėje (OL L 372, 2020 11 9, p. 52).
      
      
         
            PRIEDAS
            A DALIS
            Apsaugos zona, kaip nurodyta 1 straipsnyje:
            
               Jungtinė Karalystė
            
            
                        Teritorija, kurią sudaro:
                     
                     
                        Taikoma iki (pagal Direktyvos 2005/94/EB 29 straipsnio 1 dalį)
                     
                  
                        Those parts of the county of Cheshire (ADNS code 00140) contained within a circle of a radius of three kilometres, centred on WGS84 dec. coordinates N53.25 and W2.81
                     
                     
                        2020 11 27
                     
                  
                        Those parts of the county of Herefordshire (ADNS code 00051) contained within a circle of a radius of three kilometres, centred on WGS84 dec. coordinates N52.17 and W2.81
                     
                     
                        2020 12 8
                     
                  B DALIS
            Priežiūros zona, kaip nurodyta 1 straipsnyje:
            
               Jungtinė Karalystė
            
            
                        Teritorija, kurią sudaro:
                     
                     
                        Taikoma iki (pagal Direktyvos 2005/94/EB 31 straipsnį)
                     
                  
                        Those parts of the county of Cheshire (ADNS code 00140) extending beyond the area described in the protection zone and within the circle of a radius of ten kilometres, centred on WGS84 dec. coordinates N53.25 and W2.81
                     
                     
                        2020 12 6
                     
                  
                        Those parts of the county of Cheshire (ADNS code 00140) contained within a circle of a radius of three kilometres, centred on WGS84 dec. coordinates N53.25 and W2.81
                     
                     
                        Nuo 2020 11 28 iki 2020 12 6
                     
                  
                        Those parts of the county of Herefordshire (ADNS code 00051) extending beyond the area described in the protection zone and within the circle of a radius of ten kilometres, centred on WGS84 dec. coordinates N52.17 and W2.81
                     
                     
                        2020 12 17
                     
                  
                        Those parts of the county of Herefordshire (ADNS code 00051) contained within a circle of a radius of three kilometres, centred on WGS84 dec. coordinates N52.17 and W2.81
                     
                     
                        Nuo 2020 12 9 iki 2020 12 17